Seosamh Ó Braonáin

Craoltóir agus colúnaí as Indreabhán ba ea Seosamh (Joe) Ó Braonáin (timpeall 1953 - 16 Deireadh Fómhair 2025). 

 Beatha 
Rugadh agus tógadh Seosamh Ó Braonáin i gCor na Rón in Indreabhán agus is ann a thóg sé a chlann féin 30 bliain níos déanaí lena bhean Eilín. D’fhreastail sé ar Scoil Shailearna agus bhuaigh sé scoláireacht go Coláiste Muire i nGaillimh. Bhain sé BA amach in Ollscoil na Gaillimhe i dtús na seachtóidí. Chuaigh sé ag obair leis an teach foilsitheoireachta a bhí ag Comharchumann Chois Fharraige – Cló Chois Fharraige. Is ag plé le leabhair scoile i nGaeilge a bhíodh sé den chuid is mó agus an obair sin ar bun aige.

D’fhág sé an Cló Chois Fharraige sna 1980idí agus chuaigh sé go Raidió na Gaeltachta. D'éirigh sé ina Eagarthóir Stiúrtha na gClár. Chaith sé tréimhsí ina chlár-reachtaire sa seomra nuachta i gCasla agus ba é a léirigh an clár iomráiteach Leagan Cainte.   Bhí sé i RnaG ar feadh isteach is amach le scór blianta.
mion|220x220px|Rásaí na Gaillimhe, 2007
Ba shaineolaí é Seosamh Ó Braonáin ar chúrsaí capall agus ba mhinic é ag trácht ar an rásaíocht capall ar Raidió na Gaeltachta agus TG4. Bhí sé ar dhuine den fhoireann bhunaidh a bhí ag plé le cúrsaí capall nuair a thosaigh TG4 ag craoladh ó na rásaí móra, Rásaí na Gaillimhe ina measc.

Bhí sé ina cholúnaí ag roinnt foilseachán Gaeilge agus Béarla i gcaitheamh na mblianta, Amárach agus Foinse ina measc. Is faoi chúrsaí capall agus faoi chairr a bhíodh sé ag scríobh den chuid is mó. Dhéanadh sé léirmheasanna ar chairr nua.

Nuair a d’éirigh sé as an gcraoltóireacht, dhírigh sé ar chúrsaí aistriúcháin, obair a d’fheil go maith dó mar gheall ar a spéis sa Ghaeilge féin agus i gcruinnscríobh na teanga. In 2004 ceapadh ina chathaoirleach ar an gCoimisiún Logainmneacha, ról a bhí aige ar feadh trí bliana.

 Pearsanta 
Chaith sé tamall ina eagarthóir ar an irisleabhar Biseach a fhoilsítear go bliantúil i gCois Fharraige. Dhéanadh sé obair phrofléitheoireachta d’fhoilseacháin Ghaeilge eile freisin. Ceoltóir ab ea Seosamh Ó Braonáin freisin, agus chasadh sé ag seisiúin cheoil agus i mbannaí ceoil ar an mbainseó.

Bhuail an galar néarón luadrach é sna 2010idí.  Bhásaigh sé i gcomhluadar a mhuintire in Ospidéal na hOllscoile Gaillimh ar an 16ú Deireadh Fómhair 2025.  Maireann  a bhean chéile Eilín, a mhac Mícheál agus a iníon Síle.  Cuireadh é  i Reilig an Chnoic.

 Féach freisin 

 Tagairtí 

Catagóir:Lucht Raidió na Gaeltachta
Catagóir:Alumni Choláiste na hOllscoile, Gaillimh
Catagóir:Básanna in 2025
Catagóir:Daoine as Conamara
Catagóir:Iriseoirí Gaeilge
Catagóir:Craoltóirí Gaeilge
Catagóir:Daoine le galar néarón luadrach
Catagóir:Daoine curtha i reilig an Chnoic, Maigh Cuilinn